אביחי בוארון

אביחי אברהם בוארון (נולד בי"ב בתמוז ה'תשל"ג, 12 ביולי 1973) הוא חבר הכנסת מטעם הליכוד. בוארון מוכר כפעיל ותיק בהתיישבות ביהודה ושומרון, הוביל את המאבקים נגד פינוי עמונה והביא להקמת היישוב עמיחי. בוארון הוא הבעלים והמו"ל של המגזינים "פנימה" ו"אותיות וילדים" ועוסק בנדל"ן. יו"ר תנועת מעייני הישועה. עורך דין במקצועו. נולד בנתניה לזבולון בוארון ולמלכה לבית דבוש. הוריו עלו מלוב ועסקו בהוראה. בוארון למד בישיבת עטרת כהנים, ולאחר שנה וחצי בישיבה, התגייס לצה"ל ושירת שלוש שנים כלוחם בגולני. לאחר שחרורו מצה"ל, שב ללימודים בישיבה ולמד גם במכון מאיר. לאחר מכן פנה ללימודי תואר ראשון ושני במשפטים[דרושה הבהרה], ועם סיום בחינות הלשכה פתח משרד עורכי דין עצמאי בירושלים. בשנת 2004 הקים את תנועת מעייני הישועה, העוסקת בהחזרה בתשובה והפצת יהדות. בשנת 2006 עמד בראש מטה המאבק נגד הריסת הבתים בעמונה, ובשנת 2017, בראש מטה המאבק נגד פינוי היישוב כולו. היה ממנסחי חוק ההסדרה במטרה למנוע את פינוי ישובו. לאחר הפינוי, בשנת 2017 סיכם עם נתניהו לאחר משא ומתן ארוך, על הקמת היישוב עמיחי למפוני עמונה. בוארון הוביל את הפעולות להקמת היישוב ובשנת 2018 נכנסו מפוני עמונה לבתיהם הזמניים ביישוב. בשנת 2013 הקים את "אמת - מכון מחקר ציוני למשפט וכלכלה", שנועד לגבש הצעות חוק בתחומי המשפט והכלכלה שיקודמו על ידי חברי הכנסת מכהנים. ב-2011 הקים את מגזין "פנימה" המיועד לנשים מסורתיות ודתיות. בשנת 2014 הקים את מגזין ילדים ובשנת 2018 רכש את מגזין הילדים הוותיק אותיות ומיזג את שני המגזינים למגזין אחד שנקרא "אותיות וילדים". שני המגזינים מופצים לכשלושים אלף משפחות מנויות. במקביל לכך החל בוארון לעסוק בנדל"ן. ב־1 בדצמבר 2014 הקים בוארון את "פורום ישראל" - המחנה האמוני חברתי בבית היהודי, והכריז על מועמדותו בבחירות המקדימות של מפלגת "הבית היהודי". בוארון שובץ במקום ה־16, אך המפלגה זכתה בבחירות 2015 רק בשמונה מנדטים ובשל כך הוא לא נכנס לכנסת. במסגרת הצגת מועמדותו בפריימריז לבית היהודי, עלו טענות מצד חוגים מתונים בציונות הדתית נגד מאמר שהתפרסם בשנת 2011 בעלון מעייני הישועה, בנושא רבנים שאינם דתיים מספיק. במאמר נכתב "מעניין אם גם את ריכוז העמלקים במחנות השמדה הם ישאירו לאחרים". מאמר זה, והעובדה שבוארון אפשר את פרסומו (גם חיבור המאמר, שפורסם כמאמר מערכת ללא שם המחבר, יוחס לבוארון) עורר הדים גם בתקשורת הארצית. בשנת 2016 היה ממייסדי ארגון "לביא", העוסק בפעילות למען מינהל תקין, ועמותת "לביא", לעידוד ההתיישבות בגליל ובישראל. בשנת 2019 הקים את "פורום ציון וירושלים" במסגרת הליכוד. ב־2022 הודיע על מועמדותו למקום המשוריין לנציג יהודה ושומרון ברשימת הליכוד. בוארון ניצח בבחירות המקדימות במשבצת זו את גרשון מסיקה והוצב במקום ה-42 ברשימת הליכוד. הרשימה זכתה ב-32 מנדטים בבחירות והקימה את ממשלת ישראל השלושים ושבע, בראשות בנימין נתניהו. בעקבות התפטרותו מהכנסת של השר דודי אמסלם במסגרת החוק הנורווגי בשלהי מרץ 2023, ב-31 במרץ נכנס בוארון לכהן כחבר הכנסת מטעם מפלגת הליכוד והושבע ב-2 באפריל. בשנת 2023 הוביל קו של תמיכה ברפורמה המשפטית בישראל, והקים את ארגון "תקומה 2023" שמארגן הפגנות תמיכה ברפורמה. לפי בוארון, השלטון בישראל לא נתון לנבחרי הציבור, אלא לקרן החדשה לישראל שמממנת את השמאל, לבג"ץ שכופה משנה ליברלית-פרוגרסיבית על הרשות המבצעת וליועצים המשפטיים שמבצרים את שלטון בג"ץ ומחלישים את נבחרי העם. לאחר שגלית דיסטל אטבריאן הודיעה על התפטרותה מתפקיד שרת ההסברה, וחזרה לכהן כחברת כנסת במסגרת החוק הנורווגי, בוארון סיים את כהונתו בכנסת ב-14 באוקטובר 2023. ב-30 ביוני 2024 עם אישור מינויו של דני דנון לשגריר ישראל באו"ם והתפטרותו מהכנסת, שב בוארון לכהן כחבר כנסת. בוארון נשוי לעפרה, אב לשבעה ומתגורר בעמיחי, לאחר שהתגורר בעמונה עד פינוי היישוב. מדיה וקבצים בנושא אביחי בוארון בוויקישיתוף אביחי בוארון, באתר הכנסת אביחי בוארון, באתר כנסת פתוחה איזור התעשייה: הכירו את אביחי בוארון, מנהל "מעייני הישועה", באתר כיפה, 14 באוגוסט 2013 נבחר בבית היהודי: "מייחלים למחיקת אל-אקצה", באתר ynet, 20 בינואר 2015 אביחי בוארון | מקום 42 ברשימת הליכוד לכנסת ה-25 - גילוי דעת, באתר גילוי דעת, ‏3 ביולי 2022 אביחי בוארון באתר ערוץ כנסת עפרה לקס, עניין אישי - אביחי בוארון, באתר ערוץ 7, 5 בספטמבר 2014 אמת - מכון מחקר ציוני למשפט וכלכלה (ע"ר), באתר גיידסטאר יונתן אוריך, מי יתמודד ברשימת הבית היהודי לכנסת?, באתר nrg‏, 7 בדצמבר 2014 יוסי גורביץ', מועמד הבית היהודי לא מכחיש תמיכה במחנות השמדה, באתר החברים של ג'ורג', ‏ינואר 2015 רב צעיר, אומרים לא לאביחי בוארון, ‏18.12.2014 ריכוז העמלקים במחנות השמדה, באתר מינים, ‏ינואר 2011 עמונה שוב בכותרות - הזדמנות להיזכר בעומד בראש המאבק:, באתר מחזקים, ‏24.1.2017 אודי אלוני, השלב הבא של הרבנים - מחנות ריכוז?, באתר ynet, 11 בינואר 2011 יאיר אטינגר, מי בציונות הדתית מתכנן "מחנות השמדה לעמלק", באתר הארץ, 23 בינואר 2011 חזקי ברוך, חבר כנסת טרי | אביחי בוארון הצהיר אמונים במליאת הכנסת, באתר ערוץ 7, 3 באפריל 2023 חזקי ברוך, אביחי בוארון ממארגני הפגנת הימין: "לא יגנבו לנו את הבחירות - באו להפגין", באתר ערוץ 7, 27 במרץ 2023 ראיון רדיו עם בוארון, באתר רדיו חיפה (דקות 7:50-8:00, 9:25-11:00) יוני גבאי, ‏שרת ההסברה גלית דיסטל הודיעה על התפטרותה מתפקידה, באתר כיכר השבת, 12 באוקטובר 2023 בנצי רובין, ‏אחרי המינוי של דנון: זה חבר הכנסת שחוזר למשכן, באתר מעריב אונליין, 30 ביוני 2024